Ganjam girl allegedly burnt to death by her lover | ଗିରଫ ହୋଇଥିବା ପ୍ରେମିକ ସେହି ପରିତ୍ୟକ୍ତ ଘରେ ଶୁଭସ୍ମିତାଙ୍କୁ ବିବାହ ପାଇଁ ମନା କରିବା ପରେ ତାଙ୍କ ଉପରେ ସ୍ପିରିଟ୍ ଢାଳି ନିଆଁ ଲଗାଇ ଦେଇଥିଲା ବୋଲି ସେ ପୋଲିସକୁ କହିଥିଲେ । ପ୍ରେମିକ ଏହି ଅଭିଯୋଗକୁ ଖଣ୍ଡନ କରିଛି ।
Share this:
ବ୍ରହ୍ମପୁରଃ ଗଞ୍ଜାମ ଜିଲ୍ଲା ପୁରୁଷୋତ୍ତମପୁର ପ୍ରତାପପୁରରେ ଜଣେ ଯୁବତୀ ନିଆଁରେ ପୋଡ଼ି ପ୍ରାଣ ହରାଇବା ଘଟଣା ରହସ୍ୟମୟ ହୋଇଉଠିଛି । ଶୁଭସ୍ମିତା ଖାଡ଼ଙ୍ଗା ନାମକ ଏହି ଯୁବତୀ ନିଜ ମୃତ୍ୟୁକାଳୀନ ବୟାନରେ ପୋଲିସକୁ କହିଥିଲେ ଯେ ତାଙ୍କୁ ତାଙ୍କ ପ୍ରେମିକ କୃଷ୍ଣଚନ୍ଦ୍ର ସାହୁ ସ୍ପିରିଟ୍ ଢାଳି ନିଆଁ ଲଗେଇଦେଇଥିଲା । ହେଲେ ଏହି ଅଭିଯୋଗକୁ ପ୍ରମାଣ କରିବା ପାଇଁ ପୋଲିସକୁ ମିଳୁନାହିଁ ବଳିଷ୍ଠ ପ୍ରମାଣ ।
ଗିରଫ ପ୍ରେମିକ କୃଷ୍ଣଚନ୍ଦ୍ର ସାହୁ ଦୃଢ଼ତାର ସହ କହିଛି ଯେ ଜୁଲାଇ ୨୭ ତାରିଖ ଅପରାହ୍ଣରେ ଘଟଣା ସମୟରେ ସେ ଅନ୍ୟତ୍ର ଥିଲା ଓ ନିଜ ଚାକିରି କାମ ଦ୍ୱାରା କମ୍ପ୍ୟୁଟରରେ ୟୁଜର୍ସମାନଙ୍କ ସହ ସମ୍ପର୍କରେ ଥିଲା । ଶୁଭସ୍ମିତାଙ୍କ ମୃତ୍ୟୁକାଳୀନ ବୟାନରେ କୃଷ୍ଣଚନ୍ଦ୍ରଙ୍କ ନାମ ଆସିବା ପରେ ପୋଲିସ ଆଶା କରୁଥିଲା ଯେ ସେ ଏହି ଅପରାଧକୁ ସ୍ୱୀକାର କରିଯିବେ । ହେଲେ କୃଷ୍ମଚନ୍ଦ୍ର ତାହା କରି ନ ଥବାରୁ ଏବେ ପୋଲିସ ପ୍ରତ୍ୟକ୍ଷଦର୍ଶୀଙ୍କ ବୟାନ ଓ ପାରିପାର୍ଶ୍ବିକ ସ୍ଥିତି ସମେତ ଫରେନସିକ୍ ଯାଞ୍ଚ ଉପରେ ନିର୍ଭର କରିବା ଆରମ୍ଭ କରିଛି ।
ସବୁଠୁ ବଡ଼ କଥା ହେଉଛି ଯେ ପ୍ରତାପପୁରରେ ଯେଉଁ ପରିତ୍ୟକ୍ତ ଘରେ ଶୁଭସ୍ମିତା ଅର୍ଦ୍ଧଦଗ୍ଧ ଅବସ୍ଥାରେ ପଡ଼ି ଚିତ୍କାର କରୁଥିଲେ, ତାହା ଆଖପାଖର ଲୋକେ ସେଠାରେ କୃଷ୍ମଚନ୍ଦ୍ରଙ୍କୁ ଦେଖି ନ ଥିବା କହିଛନ୍ତି । ଶୁଭସ୍ମିତାଙ୍କ ଚିତ୍କାର ଶୁଣି ସ୍ଥାନୀୟ ଲୋକେ ସେହି ଘର ଭିତରକୁ ଧାଇଁଯାଇଥିଲେ ଓ ତାଙ୍କୁ ଉଦ୍ଧାର କରିଥିଲେ । ପୋଲିସ ଆସିବା ପରେ ଶୁଭସ୍ମିତାଙ୍କ ବୟାନ ଭିଡିଓ କ୍ୟାମେରାରେ ରେକର୍ଡ଼ କରାଯାଇଥିଲା । ସେଥିରେ ଅର୍ଦ୍ଧଦଗ୍ଧ ଶୁଭସ୍ମିତା କହିଥିଲେ ଯେ କୃଷ୍ଟଚନ୍ଦ୍ର ତାଙ୍କ ଉପରେ ସ୍ପିରିଟ୍ ଢାଳି ନିଆଁ ଲଗାଇଦେଇଥିଲା ।
ପ୍ରତାପପୁରରେ ଏହି ପରିତ୍ୟକ୍ତ ଘରୁ ଶୁଭସ୍ମିତା ଅର୍ଦ୍ଧଦଗ୍ଧ ଅବସ୍ଥାରେ ମିଳିଥିଲେ ।
ଏହି ଘଟଣାର କିଛି ଘଣ୍ଟା ମଧ୍ୟରେ ବ୍ରହ୍ମପୁରର ଏମ୍.କେ.ସି.ଜି. ହସପିଟାଲରେ ଚିକିତ୍ସାଧୀନ ଅବସ୍ଥାରେ ଶୁଭସ୍ମିତାଙ୍କ ମୃତ୍ୟୁ ହେବା ପରେ ଏବେ ଏହା ଆତ୍ମହତ୍ୟା ଦିଗ ଆଡ଼କୁ ଅଧିକ ଇସାରା କରୁଛି ବୋଲି କେତେକ ଲୋକ କହିବା ଆରମ୍ଭ କରିଛନ୍ତି । ଏଭଳି ସ୍ଥିତିରେ ମୃତା ଯୁବତୀଙ୍କ ମୃତ୍ୟୁକାଳୀନ ଜମାନବନ୍ଦୀକୁ ନେଇ ବି ଉଠିଛି ପ୍ରଶ୍ନ । ମୃତ୍ୟୁର କାରଣ ଖୋଜିବାକୁ ବିଭିନ୍ନ ଦିଗରୁ ତଦନ୍ତ ଚଳାଇଛନ୍ତି ପୋଲିସର ଦୁଇଟି ସ୍ପେସାଲ ଟିମ୍ ।
ଶୂନଶାନ ପରିବେଶରେ ଥିବା ସେହି ପରିତ୍ୟକ୍ତ ଘର ଆଖପାଖରେ କେହି ଜଣେ ହେଲେ ବି ଲୋକ ନ ଥିଲେ । ତେଣୁ ସେଠାରେ ଶୁଭସ୍ମିତାଙ୍କ ଦେହରେ କେମିତି ନିଆଁ ଲାଗିଥିଲା ତାହା ନିର୍ଣ୍ଣୟ କରିବା ପୋଲିସ ପାଇଁ କାଠିକର ପାଠ ହେବାକୁ ଯାଉଛି । ଶୁଭସ୍ମିତାଙ୍କ ଚିତ୍କାର ଶୁଣି ଦୌଡ଼ି ଆସିଥିଲେ ଟିକିଏ ଦୂରରେ ବିଲରେ କାମ କରୁଥିବା କିଛି ଲୋକ । ସେମାନେ ସେହି ପରିତ୍ୟକ୍ତ ଘରେ ଶୁଭସ୍ମିତାଙ୍କୁ ପୋଡ଼ି ଯାଇ ଛଟପଟ ହେଉଥିବା ଦେଖିବାକୁ ପାଇଥିଲେ ଓ ପୋଲିସକୁ ଖବର ଦେଇଥିଲେ ।
"ଆମେ ଯେଉଁମାନେ ସେହି ପରିତ୍ୟକ୍ତ ଘର ଭିତରୁ ଯୁବତୀଙ୍କୁ ଅର୍ଦ୍ଧଦଗ୍ଧ ଅବସ୍ଥାରେ ଉଦ୍ଧାର କରିଥିଲୁ ଆମ ଭିତରୁ କେହି ଆସାମୀକୁ ଆଖପାଖରେ କେଉଁଠି ଦେଖିନାହୁଁ । ତେଣୁ ଏଇଟା ହତ୍ୟା ନା ଆତ୍ମହତ୍ୟା ଥିଲା ତାହା ପୋଲିସର ସଠିକ ତଦନ୍ତ କଲେ ହିଁ ଜଣାପଡ଼ିବ," କହିଛନ୍ତି ଜଣେ ପ୍ରତାପପୁର ବାସିନ୍ଦା ।
ଶୁଭସ୍ମିତାଙ୍କ ବାପା ପ୍ରଶାନ୍ତ ଖାଡ଼ଙ୍ଗା ବି କୃଷ୍ଣଚନ୍ଦ୍ର ହତ୍ୟା କରିଥିବେ ବୋଲି କହିଛନ୍ତି ।
ଶୁଭସ୍ମିତାଙ୍କ ମୃତ୍ୟୁକାଳୀନ ଜମାନବନ୍ଦୀକୁ ନେଇ ଅଡୁଆରେ ପଡ଼ିଛି ପୋଲିସ । ଅଭିଯୁକ୍ତ କୃଷ୍ଣଚନ୍ଦ୍ର ସେହି ପରିତ୍ୟକ୍ତ ଘରେ ଶୁଭସ୍ମିତାଙ୍କୁ ବିବାହ ପାଇଁ ମନା କରିବା ପରେ ତାଙ୍କ ଉପରେ ସ୍ପିରିଟ୍ ଢାଳି ନିଆଁ ଲଗାଇ ଦେଇଥିଲା ବୋଲି ସେ ପୋଲିସ ନିକଟରେ କହିଥିଲେ । ଏହି ଅଭିଯୋଗକୁ ଏତେ ସହଜରେ ଏଡ଼ାଇ ଦେଇପାରୁନି ପୋଲିସ ।
"ଆମେ ଏହି ଘଟଣାର ସବୁ ଦିଗ ଉପରେ ନଜର ଦେଇ ତଦନ୍ତ କରୁଛୁ । ଦୁଇଟି ସ୍ବତନ୍ତ୍ର ଟିମ୍ ଭିନ୍ନ ଭିନ୍ନ ଦିଗରୁ ତଦନ୍ତ ଚଳାଇଛନ୍ତି । ଗିରଫ ମୁଖ୍ୟ ଅଭିଯୁକ୍ତ ତଥା ପ୍ରେମିକ କୃଷ୍ଣଚନ୍ଦ୍ରଙ୍କୁ ଜେରା କରାଯାଉଛି । ଏବେ ତଦନ୍ତ ପ୍ରାଥମିକ ପର୍ଯ୍ୟାୟରେ ହିଁ ଅଛି," କହିଛନ୍ତି ପୁରୁଷୋତ୍ତମପୁର ଏସ୍.ଡି.ପି.ଓ. ସୂର୍ଯ୍ୟମଣି ପ୍ରଧାନ ।
ମୁଜାଗଡ଼ ହସ୍ପିଟାଲ ଓ ଶୁଭସ୍ମିତାଙ୍କ ଘରେ ଯାଇ ସରଜମିନ ତଦନ୍ତ ପରେ ଏବେ ସିସିଟିଭି ଫୁଟେଜର ସନ୍ଧାନରେ ଅଛି ପୋଲିସ । ଶୁଭସ୍ମିତାଙ୍କ ଉପରେ ଢଳାଯାଇଥିବା ରେକ୍ଟିଫାଏଡ୍ ସ୍ପିରିଟ୍ କେଉଁଠୁ ଆସିଲା ତା'ର ବି ଚାଲିଛି ଛାନଭିନ୍ । ଶବ ବ୍ୟବଚ୍ଛେଦ ରିପୋର୍ଟକୁ ଅପେକ୍ଷା କରାଯାଉଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
